钦定古今图书集成/历象汇编/庶征典/第177卷 > 《贺常州龙见表》唐·许敬宗
## 钦定古今图书集成/历象汇编/庶征典/第177卷 > 《贺常州龙见表》唐·许敬宗

臣某言：“臣闻圣人作而万物睹，神灵滋而百宝用。是
以飞龙御天，五云胜彩；潜龙涵地，四海夷波。轩帝由
其受图，太昊以之为纪。莫不游泳宫沼，𬴂服舆銮。玉
牍丹文，与会昌而契合；金绳绿错，候休明而降祥。伏
惟皇帝陛下道极上元，功成下武。重光焕箓，体睿凝图。至德充于两仪，大孝刑于四海。网地张天之谓武”，
制礼作乐之谓文。惟几惟深，运神枢而不测；无为无
事，致璇历于平分。故能网络九重，琢磨三代。溥天之
下，用至道而不知；怀生之伦，荷大造而无谢。于是湛
恩洋溢，休气氤氲。上格天下，漏泉不私。并照日月，为
之扬彩。不爱其道，鳞介所以腾文。神物有征，于斯不
忒。伏见常州别驾终文英表称所部“晋陵县尉、信都
叔卿等七人，以六月十三日于县城南云雨之际，见
有青龙长数十丈，大八九围，久之乃没。谨按熊氏《瑞
应图》曰：‘有仁圣君子在位，不肖斥退则见。惟皇作极，
感而遂通；惟德动天，远无不应。是使四灵嘉瑞，叶千
祀之登期；五色荣光，高万古之灵贶。方且以兹嘉祉，
造类云亭，颂其徽猷’”，归功清庙。岂与夫鱼生露鼎，蔡
上荷心，竹苇凝珠，晨昏合璧。校其优劣，何可同年而
语哉。臣等运偶明时，预闻灵庆。不任凫藻之至。